壽曹大博以東憲臺治新築亭館扁榜寄意 詠歸亭
作者：程公許
朝代：宋

paragraphs: 聖道如太極，品彙自生成。
二人各言志，點也心和平。
春風發高詠，懷哉沂水濱。
千載寄遐思，光景無邊春。
一潭鑑寒碧，方寸洞虛明。
執卷恍瞻前，舍瑟鏗有聲。
勿遣柱後文，醨我春風醇。
穹舞麗景舒，琴歌南薰清。
誰知此中樂，天理皆流行。